Στοκεράου

Το Στοκεράου (γερμ. Stockerau) είναι μικρή πόλη της Αυστρίας, στην Κάτω Αυστρία και το Διαμέρισμα Κορνόιμπουργκ, με πληθυσμό 16.974 κατοίκους (έναντι 12.852 το έτος 1971), όντας ο μεγαλύτερος οικισμός στην περιοχή Βάινφίρτελ (Weinviertel). Η πόλη αποκαλείται ανεπίσημα και «Λενάουσταντ» (Lenaustadt), δηλαδή «Πόλη του Λενάου», επειδή ο Αυστριακός ποιητής Νίκολαους Λενάου περνούσε συχνά τον καιρό του με τον παππού και τη γιαγιά του στην πόλη αυτή. Το υψόμετρο του Στοκεράου είναι 176 μέτρα πάνω από την επιφάνεια της θάλασσας.

Η πόλη φροντίζει για τους επισκέπτες της, αλλά και για την ποιότητα ζωής των κατοίκων της: Διαθέτει αθλητικό κέντρο με τρία γυμναστήρια, υπαίθρια και κλειστά γήπεδα αντισφαιρίσεως, καθώς και γήπεδο ποδοσφαίρου. Προσφέρει ποικιλία εκθέσεων, συναυλιών και άλλων εκδηλώσεων στο πολιτιστικό κέντρο «Μπελβεντέρεσλοσλ» (Belvedereschlößl). Στο κελάρι αυτού του κάστρου, που ανεγέρθηκε τον 16ο αιώνα και ανακαινίσθηκε από την πόλη το έτος 1984, βρίσκεται και το μουσείο του Διαμερίσματος Κορνόιμπουργκ.

Ανάμεσα στο Στοκεράου και στον Δούναβη απλώνεται το μεγάλο δάσος Άου (Au). Η πόλη βρίσκεται σχετικώς κοντά στη Βιέννη και ο προαστιακός σιδηρόδρομος της Βιέννης έχει δρομολόγια προς το Στοκεράου (Γραμμή S3) ανά ημίωρο.

 Αξιοσημείωτα πρόσωπα 
Τοπικός άγιος είναι ο Κολομάν του Στοκεράου (στη λατινική Colomannus), που μαρτύρησε στην πόλη το έτος 1012. Εκτός αυτού, αξιοσημείωτοι άνθρωποι που γεννήθηκαν ή μεγάλωσαν στο Στοκεράου είναι μεταξύ άλλων τα εξής:

 Γιοχάνες Γκρέντσφουρτνερ (γενν. 1975), καλλιτέχνης, κινηματογραφιστής, ηθοποιός, θεατρικός σκηνοθέτης και συγγραφέας
 Τόμας Λανγκ (γενν. 1967), ντράμερ σε διάφορα είδη μουσικής
 Γιόζεφ Πρελ (γενν. 1968), πολιτικός, πρόεδρος του Αυστριακού Λαϊκού Κόμματος, Αντικαγκελάριος της Αυστρίας και υπουργός Οικονομικών
 Μανουέλα Τσίνσμπεργκερ (γενν. 1995), ποδοσφαιρίστρια

Παραπομπές

Εξωτερικοί σύνδεσμοι
 Επίσημος ιστότοπος

Στοκεραου